section_heading: Engleska monarhija
paragraph_text: Nepopularnost savjetnika kojima se Henrik VI. okružio, kao i njegove ratoborne supruge, Margarete Anžujske, pa i njegova vlastita nesposobnost, dovela je do slabljenja lancasterske kraljevske kuće. Svoje pretenzije na prijestolje istaknula je kuća York, nazvana tako jer se na njenom čelu nalazio Richard, vojvoda od Yorka, koji je bio jedan od potomaka Eduarda III. Premda je sam Richard poginuo u borbi 1460., njegov sin Eduard IV. naposljetku je kuću York doveo do pobjede 1461. godine. Ipak, rat ruža nastavio se, uz prekide, tijekom cijele njegove vladavine i tijekom vladavine njegova sina, Eduarda V., a zatim i brata, Rikarda III. Eduard V. i njegov mlađi brat su nestali, a vjerojatno su bili ubijeni po naređenju svog ujaka Richarda. Sukob dviju kuća najzad je kulminirao 1485. pobjedom Henrija Tudora iz kuće Lancaster i pogibijom Rikarda III. u Bici na Bosworthskom polju.<ref>Fraser, str. 133–165.